Gedagte vir die dag: Skewe denkbeelde gee skewe afleidingsFoto: pixabay.com Julle het die Here moeg gemaak met julle baie gepraat en dan vra julle: “Hoe het ons Hom moeg gemaak?” Julle het Hom vermoei deur te sê dat almal wat kwaad doen eintlik vir die Here aanvaarbaar is en dat Hy met hulle tevrede is. Julle het Hom vermoei deur te vra: “Waar is die God wat reg moet laat geskied?” (Maleagi 2:17) Mense is soms dikbek omdat hulle skeef dínk, nie omdat dinge skeef geloop het nie. Hierdie vers handel oor die skewe denkbeeld wat die volk van God het, en hulle denkbeeld is die oorsaak van hulle ontevredenheid. Hulle denkbeeld is dat God dadelik mense wat reg doen, moet beloon en mense wat verkeerd doen, moet straf. As die “slegte” mense nie dadelik gestraf word nie, dink hulle God hou van sulke mense, en hulle as die “goeie” mense voel verontreg. Dis ’n denkfout, want niemand is goed genoeg om glad nie gestraf te word nie, én die finale afrekening is eers ná hierdie lewe (Matt. 13:29-30). Hoe dikwels voel jy verontreg oor jou teëspoed, teenoor sekere “slegte” mense se omstandighede en voorspoed? Wat sou met óns gebeur as God regtig doen wat ons verwag, naamlik om elke sonde onmiddellik te straf? Ons kan ons denk beeld van God net betroubaar kry deur sy Woord te lees. Besef jy dat ons ook maklik dink soos die mense in Maleagi 2:17?